KBS-กันกุลฯส่งซิกฝรั่งซื้อหุ้น
“น้ำตาลครบุรีกันกุลฯ” มั่นใจกองทุนต่างชาติลุยซื้อหุ้นเพิ่ม หลังถูกนำเข้าคำนวณ SET100
15 ธ.ค. 2554

“น้ำตาลครบุรีกันกุลฯ” มั่นใจกองทุนต่างชาติลุยซื้อหุ้นเพิ่ม หลังถูกนำเข้าคำนวณ SET100
นายถกล ถวิลเติมทรัพย์ กรรมการผู้จัดการ บริษัท น้ำตาลครบุรี (KBS) เปิดเผยว่า การที่หุ้นของบริษัทถูกนำไปคำนวณดัชนี SET100 สะท้อนว่าบริษัทมีมูลค่าตามราคาตลาดรวม (มาร์เก็ตแคป) สูงและมีสภาพคล่องในการซื้อขายสม่ำเสมอ ซึ่งเป็นผลบวกกับบริษัทอย่างมาก เนื่องจากทำให้นักลงทุนสถาบันและนักลงทุนต่างชาติให้ความสนใจหุ้น KBS มากขึ้น โดยเฉพาะกองทุนในประเทศที่ลงทุนลักษณะเกาะติดดัชนีจะกระจายการลงทุนมาที่ KBS มากขึ้น เช่นเดียวกับนักลงทุนทั่วไปที่จะให้ความสนใจบริษัทมากขึ้นเช่นกัน
ผลการดำเนินงานปี 2555 คาดว่าจะขยายตัวต่อเนื่อง โดยวางเป้าหมายเบื้องต้นว่ารายได้รวมจะเติบโตประมาณ 10-15% และมีอัตรากำไรสูงกว่ารอบปี 2554 โดยคาดว่าปริมาณหีบอ้อยในงวดปี 2555 จะใกล้เคียงหรือเพิ่มขึ้นเมื่อเทียบกับปีก่อน แต่ปีที่ผ่านมาบริษัทได้ปรับปรุงกระบวนการผลิตให้ดีขึ้นทำให้สามารถผลิตน้ำตาลได้มากขึ้น
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง(GUNKUL) กล่าวว่า หุ้นบริษัทได้รับคัดเลือกเข้าคำนวณดัชนี SET100 ทำให้เรียกความเชื่อมั่นจากนักลงทุนได้มากขึ้น และเชื่อว่าประเด็นดังกล่าวจะทำให้การซื้อขายหุ้นมีสภาพคล่องสูงขึ้นและดึงดูดสถาบันต่างชาติเข้ามาถือหุ้นบริษัทเพิ่มขึ้น 
“การได้รับคัดเลือกเข้าคำนวณใน SET100 ถือเป็นข่าวดีและแสดงถึงศักยภาพในการดำเนินธุรกิจผลิตและจำหน่ายอุปกรณ์ไฟฟ้าแรงสูงและธุรกิจโรงไฟฟ้าพลังงานแสงอาทิตย์ที่มีแนวโน้มเติบโตสูงในระยะยาว” น.ส.โศภชา กล่าว
แนวโน้มของบริษัทยังขยายตัวได้ต่อเนื่อง เพราะได้รับการสนับสนุนจากบริษัท กันกุลพาวเวอร์เจน ซึ่งเป็นบริษัทย่อยที่ผลิตและจำหน่ายไฟฟ้าพลังงานแสงอาทิตย์ให้กับการไฟฟ้าส่วนภูมิภาค (กฟภ.) และบริษัท จี พาวเวอร์ ซอร์ซ ดำเนินธุรกิจจัดจำหน่ายอุปกรณ์โรงไฟฟ้าพลังงานแสงอาทิตย์และผลิตไฟฟ้าจากพลังงานแสงอาทิตย์ มีกำลังผลิต 26 เมกะวัตต์ แต่ก่อสร้างไปแล้ว 19.50 เมกะวัตต์